題資州東巖
作者：鄭鋼
朝代：宋

paragraphs: 逕轉得幽谷，雲巖屹相向。
谽谺偃重檐，彎環依疊嶂。
緬想融結初，鎸鑱自天匠。
了無斧鑿跡，但覺盤根壯。
深可數千尺，廣逾八九丈。
洞穴既窈窕，松門亦昭曠。
廓舍三千界，中列五百像。
巨楠布幢蓋，翠蔓垂帷帳。
木靈不知名，境幽或難狀。
我時馳征軺，奔走倦塵鞅。
獲此一段奇，欣然愜微尚。
欲去興未闌，行行重回望。